RAM ไฟเขียวร่วมทุน 70% ทำธุรกิจรพ.ในลาว มูลค่าโครงการ 1.2 พันลบ.
RAM ไฟเขียวร่วมทุน 70% ทำธุรกิจรพ.ในลาว มูลค่าโครงการ 1.2 พันลบ.
7 ม.ค. 2562

บริษัท โรงพยาบาลรามคำแหง จำกัด (มหาชน) หรือ RAM เปิดเผยว่า ที่ประชุมคณะกรรมการบริษัทเมื่อวันที่ 4 ม.ค. อนุมัติให้ร่วมลงทุน 70% ในบริษัท โรงพยาบาลเวียงจันทน์ ราม อินเตอร์เนชั่นแนล จำกัด เพื่อประกอบกิจการโรงพยาบาลเอกชน ขนาด 150 เตียง ตั้งอยู่ที่เวียงจันทน์ ประเทศลาว
โดยมีงบประมาณการลงทุนโครงการราว 1,200 ล้านบาท ซึ่งประกอบด้วย ที่ดิน 420 ล้านบาท, อาคารและสิ่งปลูกสร้าง 530 ล้านบาท, เครื่องมือแพทย์ และอุปกรณ์ 200 ล้านบาท และเงินทุนหมุนเวียนระหว่างการก่อสร้าง 50 ล้านบาท
ทั้งนี้ โครงการตั้งอยู่บนพื้นที่ประมาณ 8.6 ไร่ คาดว่าจะแล้วเสร็จแล้วเปิดดำเนินกิจการในปี 2565 โดยคาดว่าโครงการนี้จะให้ผลตอบแทนที่ดีในช่วง 5-10 ปีข้างหน้า เนื่องจากขณะนี้ลาวยังไม่มีโรงพยาบาลที่มีคุณภาพดีระดับสากล ขณะที่ลาวมีประชาการประมาณ 20% ที่มีฐานะการเงินดี สามารถรับภาระค่าใช้จ่ายในการรักษาพยาบาลได้
สำหรับบริษัท โรงพยาบาลเวียงจันทน์ ราม อินเตอร์เนชั่นแนล จำกัด มีทุนจดทะเบียน 30 ล้านหุ้น พาร์หุ้นละ 10,000 กีบ คิดเป็นทุนจดทะเบียน 300,000 ล้านกีบ หรือราว 1,200 ล้านบาท โดยบริษัทถือหุ้น 70% คิดเป็นเงินลงทุน 840 ล้านบาท ขณะที่มีผู้ถือหุ้นเป็นรายบุคคลอีก 4 ราย ได้แก่ นางวิลัยคำ ศรีพันดอน ถือหุ้น 18% , นายอนันต์ ตั้งตรงเวชกิจ ถือหุ้น 4%, นายสาริท ตั้งตรงเวชกิจ ถือหุ้น 4% และนายวัชรา รัทยาพิชาติ ถือหุ้น 4%
ทั้งนี้ เงินลงทุนของบริษัทจะมาจากการดำเนินงานของบริษัท และกู้จากสถาบันการเงินภายในประเทศ